
Aicinām izvērtēt alkoholiska dzēriena - alus un tā kvalitātes prasību iekļaušanu šajos noteikumos. Vēršam uzmanību, ka alus sastāvā esošais alkohols ir toksiska, psihoaktīva un atkarību izraisoša viela, ko Pasaules Veselības organizācijas Starptautiskā Vēža izpētes aģentūra ir klasificējusi kā pirmās grupas kancerogēnu. Pētījumi liecina, ka alkohols izraisa vēzi caur bioloģiskiem procesiem, tam pārstrādājoties organismā. Saskaņā ar Ekonomiskās Sadarbības un Attīstības organizācijas (OECD) “Health at a glance 2022” ziņojumā iekļauto informāciju Latvijā patērētais alkohola daudzums ir liels (12,1 litri) un joprojām pārsniedz Eiropas valstu vidējo (9,8 litri) rādītāju. Papildus vēršam uzmanību, ka saskaņā ar Valsts ieņēmuma dienesta datiem par patēriņam nodoto alkoholisko dzērienu apriti Latvijā (bez nereģistrētā alkohola patēriņa), iedzīvotāji 2021.gadā 36% absolūtā alkohola ir uzņēmuši tieši ar alu. Pārtikas kvalitātes shēmās iekļautajiem produktiem tiek piešķirta zaļā vai bordo karotīte izvietošanai uz produkta marķējuma, kas ir viens no mārketinga veidiem, lai popularizētu noteiktus produktus un veicinātu to pārdošanu, un attiecīgi arī lietošanu. Tomēr, ņemot vērā alkohola kaitīgo ietekmi uz cilvēka veselību un tā radītos riskus neatkarīgi no alkoholiskā dzēriena veida un kvalitātes, nepieciešams ierobežot alkoholisko dzērienu patēriņu veicinošas aktivitātes, tostarp alkoholisko dzērienu mārketingu. 

